Ir-Regolament tal-Kunsill (KEE) Nru 1795/76
ta' l-20 ta' Lulju 1976
li jikkonċerna l-applikazzjoni ta'Artikolu 40 (4) tat-Trattat għad-dipartimenti overseas Franċiżi
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u b'mod partikolari l-Artikoli 43 u 227 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1];
Billi l-kamp ta' applikazzjoni tat-Taqsima Gwida tal-Fond Agrikolu Ewropew ta' Gwida u Garanzija għandu jiġi estiż biex jinkludi d-dipartimenti overseas Franċiżi sabiex ikunu jistgħu jirċievu l-għajnuna tal-Komunità għat-titjib ta' strutturi agrikoli prevista fl-Artikolu 6 tar-Regolament tal-Kunsill (KEE) Nru 729/70 tal-21 ta' April 1970 dwar il-finanzjament tal-politika agrikola komuni [2], kif emendat l-aħħar bir-Regolament (KEE) Nru 2788/72 [3], u b'hekk jiġi promoss l-iżvilupp ekonomiku u soċjali ta' dawn iż-żoni li huma bażikament agrikoli;
Billi l-attivitajiet tat-Taqsima Gwida għandhom jiġu estiżi għad-dipartimenti overseas Franċiżi malajr kemm jista' jkun,
ADOTTA DAN IR-REGOLAMENT:
Artikolu 1
L-Artikolu 40(4) tat-Trattat għandu jgħodd għad-dipartimenti overseas Franċiżi fir-rigward tat-Taqsima Gwida tal-Fond Agrikolu Ewropew ta' Gwida u Garanzija.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Lulju 1976.